**Demagogi și corupți**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voi cei cocoțați în castele

Cu ochii și nasul în vânt,

Atunci când mai dați de belele

Mai știți să priviți spre pământ?

Prin satele noastre bătrâne

Trecut-ați voi oare de când

Urcat-ați pe vârfuri păgâne

Uitând că poporu-i flămând?

De când v-ați văzut la putere

Și multe de tot ați promis,

Mai știți despre-a noastră durere?

Sau doar din program ne-ați omis!

Mai știți despre neam, despre țară

Și despre-ale noastre nevoi?

Ori gândul vă zboară pe-afară

Și nu aveți timp pentru noi!

Când ochii se pleacă-n țărână

Și-n sate-au rămas numai câini,

Voi legea o faceți stăpână,

Dar totul ajunge-n ruini!

Doar când vă expiră mandatul

Mai treceți prin satul uitat

Din nou să-i promiteți asfaltul

Ori poate un pod amputat!

Ați dat ale noastre odoare

Lăsate de-ai noștri străbuni,

Ați dat și pământul din mare

În urmă lăsând doar tăciuni!

Vă faceți averi colosale,

Salarii și pensii de top…

Noi, tot cu picioarele goale

Privim doar la mărfuri de shop!

Cu legile voastre nedrepte,

Cu ochi de strigoi și hapsâni,

Cu mințile voastre deștepte

Mai puneți un bir pe bătrâni.

Mai scoateți o nouă programă,

Dar fără istorie-n școli

Că nimeni nu face vreo dramă

Când mintea e plină de boli!

Promiteți că faceți spitale

Dotate la fel ca-n vecini,

Dar bolile voastre mintale

Ne vând chiar și morți la străini!

Mai dați-vă jos din palate

Păzite de vajnici buldogi!

Deși vă purtați la cravate,

Nu sunteți decât demagogi!

Uitați că ulciorul se sfarmă

Și nu e de nici un folos?!

O clipă-i de-ajuns să adoarmă,

Iar voi vă treziți colo jos!

O șansă mai dați omenirii

Și celor săraci și desculți!

Dați țării mândria plinirii

Și nu doar corupți și inculți!